<classify> SHIRIKA la Maendeleo ya Petroli Tanzania TPDC kwa kutumia wataalamu wake, litaanza kuchimba visima virefu viwili vya gesi asilia katika kitalu chake cha Mnazibay Kaskazini ifi kapo Agosti mwaka huu. Uchimbaji wa visima hivyo unakuja kutokana na agizo lililotolewa na Rais Dk John Magufuli wakati wa Maonesho ya Biashara ya Nchi za Jumuiya ya Maendeleo Kusini mwa Afrika SADC alipotembelea banda la TPDC, Agosti mwaka jana. Maonesho hayo yalifanyika viwanja vya Ukumbi wa Mikutano wa Mwalimu Julius Nyerere JNICC jijini Dar es Salaam. Rais Magufuli aliagiza TPDC kuchimba visima wenyewe, badala ya kutegemea wabia ili kuongeza uzalishaji wa gesi asilia, ambao utawezesha kuongezeka kwa mapato na hivyo kunufaisha Watanzania. Mkurugenzi Mtendaji wa TPDC, Dk James Mataragio alisema TPDC imejipanga kuchimba visima hivyo, kwa lengo la kuongeza uzalishaji wa gesi asilia kuelekea Tanzania ya viwanda. Tumekwisha tenga fedha kwa ajili ya kazi hii, na tunategemea kuanza uchorongaji wa visima viwili vitakavyoongeza kiasi cha gesi asilia kinachozalishwa hapa nchini ifikapo mwezi Agosti mwaka huu, alisema. Dk Mataragio alisema gesi itakayozalishwa, itatumika katika nyanja mbalimbali kama vile matumizi ya majumbani, viwandani, uzalishaji wa umeme pamoja na kwenye magari. Alitaja mafanikio yaliyofikiwa na TPDC kuwa ni kuongezeka kwa mapato ya shirika kwa asilimia saba katika mwaka wa fedha 201920, ukilinganisha na mapato yaliyopatikana kwa mwaka 201819. Alieleza ongezeko hilo limewezesha shirika kutoa gawio la Sh bilioni 2.5 na kuchangia Sh bilioni 66.4 katika Mfuko wa Mafuta na Gesi wa Taifa. Pia TPDC imeongeza usambazaji wa gesi asilia kwa matumizi ya majumbani kwa kujenga bomba la kusambaza gesi asilia lenye urefu wa kilometa 35, ambalo linaweza kutumika kusambaza gesi kwa wateja mbalimbali. Dk Mataragio alisema pia kuna bomba lenye urefu wa kilometa sita, lililojengwa wilaya ya Mkuranga mkoani Pwani na litatumika katika usambazaji wa gesi asilia kwa wateja wa viwandani wanaopatikana katika maeneo hayo. Alisema uhitaji wa gesi asilia kwa matumizi ya kuendesha magari, umeongezeka nchini kwani magari zaidi ya 300 yakiwemo magari ya abiria daladala, yanatumia nishati hiyo. TPDC tumeliona hilo, na hivyo tupo katika mpango wa kuongeza vituo vingine vitatu vya kujaza gesi asilia kwenye magari katika maeneo ya Soko Kuu la Samaki Feri jijjini Dar es Salaam, Muhimbili na Stendi Kuu ya Mabasi Yaendayo Mikoani Ubungo, alisema. Alipoulizwa kuhusu uwezekano wa Tanzania kugundua mafuta, Dk Mataragio alisema utafiti wa mafuta nchini unaofanyika katika bonde la Eyasi Wembere, unaendelea vizuri. Kwamba tayari uchorongaji wa visima viwili vya utafiti umekwishafanyika na kisima cha tatu kitakamilishwa mara tu msimu wa mvua utakapokwisha na hivyo kuwezesha kazi hiyo kukamilika.Tumekwishachoronga visima viwili vya utafiti na kisima cha tatu kitachorongwa Mkoa wa Singida baada ya msimu wa mvua za masika kwisha. Tuna matumaini kwani maeneo yalipogundulika mafuta katika nchi ya Kenya na Uganda yana tabia za kijiolojia zinazoshabihiana na zilizopo katika bonde la Wembere pamoja na Bonde la Ziwa Tanganyika, alisisitiza. Alisema uchorongaji huu wa visima vifupi vya utafiti wa mafuta, utawezesha utafiti huo kuingia katika hatua nyingine ya ukusanyaji wa taarifa za mitetemo, ambazo zitawezesha TPDC kuchoronga visima virefu ili kufahamu iwapo Tanzania kuna mafuta au hakuna.  <topic>: KITAIFA 